Lietuvos Brastos mūšis (1792)

Lietuvos Brastos mūšis (Bresto mūšis, , ) – 1792 m. liepos 23 d. (pagal tuo metu Rusijoje naudotą Julijaus kalendorių – liepos 12 d.) prie Lietuvos Brastos (dab. Brestas, Baltarusija) įvykusios Abiejų Tautų Respublikos ir Rusijos imperijos kariuomenių kautynės, vienas 1792 m. ATR-Rusijos karo (Targovicos konfederacijos) susirėmimų, gynybinis mūšis, skirtas pridengti pagrindinių ATR pajėgų traukimąsi į Varšuvą.

Traukdamasis nuo įsiveržusios Rusijos kariuomenės Lietuvos kariuomenės vadas Mykolas Zabiela padalijo kariuomenę į keletą grupuočių, taip siekdamas palengvinti jų judėjimą į Varšuvą. Lietuvos Brastos gynybą jis pavedė savo broliui Simonui, vadovavusiam apie 2000 karių dydžio pajėgoms. Mieste Simono Zabilelos vadovaujamos pajėgos prisijungė prie miesto garnizono. Po susijungimo ATR pajėgos siekė maždaug 5000 karių, didelę dalį kurių sudarė naujokai. Jas sudarė 5 pėstininkų batalionai, tuzinas kavalerijos eskadronų ir 20 pabūklų. Zabiela tikėjosi, kad prireikus jam padės generolo Arnoldo Byševskio () vadovaujama Didžiosios Lenkijos divizija, atvykusi iš Varšuvos, kuri liepos 22 d. sustojo Ivanavoje.

5,5 tūkst. karių (5 pėstininkų batalionai, 6 kavalerijos eskadronai, kazokų daliniai ir 13 pabūklų) dydžio rusų korpusui vadovavęs generolas Ivanas Fersenas siekė neleisti lietuvių kariuomenei susijungti su lenkų daliniais. Rusai liepos 21 d. išžygiavo iš Šarašovos. Liepos 23 d. auštant Bresto priemiestyje įvyko pirmieji rusų ir lietuvių susirėmimai. Kituose šaltiniuose nurodoma, kad pirmieji susirėmimai vyko jau liepos 21 d., kai rusų dragūnai atakavo miesto prieigose išsidėsčiusius LDK karius, po ko pastarieji pasitraukė į miestą.

Lietuvos daliniams trūko šaudmenų, daugelis naujokų pirmą kartą atsidūrė kautynėse ir neatlaikė puolimo. Kova po truputį persikėlė į miestą, iš kurio lietuviai buvo nustumti už Bugo upės į Terespolį. Negalėdamas pasipriešinti rusams, Simonas Zabiela įsakė trauktis link Varšuvos.

Kautynėse Lietuvos kariai neteko 365 karių, 4 pabūklų.

 Literatūra 



 Хронологический указатель военных действий русской армии и флота

 Išnašos 

Kategorija:LDK mūšiai
Kategorija:ATR karų mūšiai
Kategorija:Targovicos konfederacija
Kategorija:Mūšiai Baltarusijos teritorijoje
Kategorija:1792 metai
Kategorija:1792 m. Rusijos-ATR karas